钦定古今图书集成/理学汇编/学行典/第069卷 > 尹文子 > 《大道上》
## 钦定古今图书集成/理学汇编/学行典/第069卷 > 尹文子 > 《大道上》

有形者必有名，有名者未必有形。形而不名，未必失
其方圆白黑之实。名而不可，不寻名以检其差。故亦
有“名以检形，形以定名，名以定事，事以检名。”察其所
以然，则形名之与事物，无所隐其理矣。《名》有三科：一
曰命物之名，方圆白黑是也；二曰毁誉之名，善恶贵
贱是也；三曰况谓之名，贤愚爱憎是也。

名者，名形者也；形者，应名者也。然形非正名也，名非正形也，则形之与名，居然别矣。不可相乱，亦不可相
无。无名故大道无称，有名，故名以正形。今万物具存，
不以名正之则乱；万名具列，不以形应之则乖。故形
名者，不可不正也。“善名命善，恶名命恶。故善有善名，
恶有恶名。”圣贤仁智，命善者也；顽嚚凶愚，命恶者也。
今即圣贤仁智之名以求圣贤仁智之实，未之或尽
也。即顽嚚凶愚之名以求顽嚚凶愚之实，亦或未尽
也。使善恶画然有分，虽未能尽物之实，犹不患其差
也。故曰“名不可不辨也。”名称者何？彼此而检虚实者
也。自古至今，莫不用此而得，用彼而失。失者由名分
混，得者由名分察。今亲贤而疏不肖，“赏善而罚恶”，贤
不肖善恶之名宜在彼，亲疏赏罚之称宜属我。我之
与彼，又复一名，名之察者也。名贤不肖为亲疏，名善
恶为赏罚，合彼我之一称而不别之，名之混者也。故
曰：“名称者不可不察也。”